ร้าน “ลูกชิ้นปลาอากู๋” ที่อยู่ในซอยเตาปูนแมนชั่นนี้  นอกจากจะขายก๋วยเตี๋ยวแล้ว  ยังเปิดขายแฟรนไชส์ลูกชิ้นปลาชื่อเดียวกันอีกด้วย  โดยมีแฟรนไชส์ไปไกลถึงจังหวัดเลย - อุดรธานี - สตูล โน่นเลยค่ะ จุดเด่นของร้านคือมีลูกชิ้นหลากหลายชนิด ทั้งลูกชิ้นปลากลม  ลูกชิ้นปลารักบี้  ปลาเส้น ไปจนถึงเกี๊ยวปลาและลูกชิ้นกุ้ง ซึ่งล้วนแล้วแต่ทำจากเนื้อปลา/กุ้งแท้ๆด้วยสูตรที่สืบทอดกันมาในครอบครัว  แต่ร้านนี้ไม่ได้ขายอยู่แค่ก๋วยเตี๋ยวลูกชิ้นปลาค่ะ ยังมีก๋วยเตี๋ยวเป็ดและก๋วยเตี๋ยวน่องไก่ตุ๋นไว้ให้ลูกค้าเลือกสั่งด้วย เรียกว่าหลากหลายใช้ได้เลยล่ะ  ใครจะสั่งลูกชิ้นปลารวมมิตรแบบลวกจิ้มน้ำจิ้มมาทานเล่นก็มีให้ครบครันค่ะ

ร้านนี้จะเปิดตั้งแต่ราวๆเก้าโมงเช้าและปิดประมาณบ่ายสองโมงค่ะ  ลักษณะร้านเป็นแบบร้านก๋วยเตี๋ยวธรรมดาไม่ติดแอร์แต่ดูสะอาดสะอ้าน และมีทีวีให้ดู (เกี่ยวไรเนี่ย..555)  ร้านนี้มีอาม่ามาทำหน้าที่เป็นเด็กเสิร์ฟและรีเซพชั่นต้อนรับลูกค้าแบบแสนจะเป็นมิตรและกระตือรือร้นสุดๆ น่ารักมากค่ะ ดูแล้วก็แอบทึ่งว่าอาม่าเก่งจัง ทั้งรับออร์เดอร์ ทั้งเสิร์ฟน้ำ เสิร์ฟก๋วยเตี๋ยว แล้วยังออกมาคอยเรียกลูกค้าด้วย แอ็คทีฟสุดๆ ราคาก๋วยเตี๋ยวก็ตกประมาณ 35-50 บาทค่ะ ใครอยากได้ปลากรอบไว้ใส่ก๋วยเตี๋ยวเพิ่มก็มีวางไว้ให้ตามโต๊ะ (ไม่ฟรีนะจ๊ะ) ..เมนูที่เคยลองไปก็ตามนี้เลย..

● วุ้นเส้นต้มยำ (35 บาท : 3/5 คะแนน) – ต้มยำที่นี่เผ็ดปานกลาง หวานเล็กน้อย และไม่เปรี้ยวเท่าไหร่ จัดว่ายังเป็นรสชาติที่ไม่ถึงกับถูกใจนัก (แต่ปรุงเพิ่มก็ดีขึ้นนะ) แต่ต้องยอมรับว่าลูกชิ้นปลาที่ใส่มาให้ครบทุกแบบนั้นเหนียวนุ่มน่าเคี้ยวแบบไม่แป้งๆ ไม่เสียชื่อว่าเป็นแฟรนไชส์ลูกชิ้นปลา เกี๊ยวปลาก็อร่อยดีค่ะ 

● เส้นใหญ่เย็นตาโฟต้มยำแห้ง (35 บาท : 3.5/5 คะแนน) – มาแบบลูกชิ้นครบเหมือนชามที่แล้ว อาจดูไม่เยอะเท่าไหร่เพราะสั่งแบบธรรมดาค่ะ ถ้าใครทานจุสั่งแบบพิเศษ 50 บาทก็จะได้เครื่องแบบอลังการกว่านี้นะ จานนี้ปรุงมารสจัดจ้านทีเดียวค่ะ ค่อนข้างชอบนะ 

● บะหมี่น่องไก่ตุ๋น (50 บาท : 4/5 คะแนน) – ตัวเส้นบะหมี่อาจจะไม่ได้โดดเด่นมากแต่ก็เหนียวนุ่มใช้ได้ค่ะ ที่สำคัญน่องไก่นุ่มมากกก..ชอบค่ะ

● บะหมี่เป็ด – (3/5 คะแนน) ชามนี้จะงงๆกับราคาเพราะขึ้นป้ายไว้ 60 บาทแต่วันที่ไปทานอาม่าเก็บแค่ 40 บาทหรือไงนี่แหละ (ถามย้ำ 3 รอบแล้วนะ) อาจเป็นเพราะเราสั่งแบบธรรมดามั้งคะ ความอร่อยปานกลางตามมาตรฐานก๋วยเตี๋ยวเป็ดทั่วไปค่ะ

สรุปว่าร้านนี้รสชาติปานกลางค่อนข้างดี ความสะอาดสอบผ่าน และบริการประทับใจค่ะ ให้ 3.5 ดาว ปัดขึ้นเป็น 4 ดาวละกันน้า.. ถ้าใครผ่านมาแถวนี้อยากได้มื้อง่ายๆ เร็วๆ และอยากลองลูกชิ้นปลาเนื้อเหนียวแน่นไม่แป้งๆหรือน่องไก่ตุ๋นนุ่มๆก็แวะร้านนี้ได้ค่ะ
